SET บ่ายแกว่งกรอบ 1,505-1,520 จุดกูรูงัด 4 หุ้นเด่นเล่นสั้นระหว่างรอผลกรีซ
นักวิเคราะห์คาดช่วงบ่าย ดัชนีหุ้นไทยยังทรงตัวรอติดตามประเด็นหนี้กรีซต่อ โดยมีแนวรับ 1,505 จุด ส่วนแนวต้าน 1,520 จุด แนะช้อนหุ้นเด่นภาคบ่าย EA,DEMCO, PSL, SF 
25 มิ.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (25 มิ.ย.) ปรับตัวลงในทิศทางเดียวกับตลาดหุ้นภูมิภาคที่ส่วนใหญ่ทรงตัวรอปัจจัยชัดเจนเรื่องหนี้กรีซที่จะสามารถตกลงชำระหนี้ให้กับเจ้าหนี้ได้หรือไม่ รวมถึงติดตามตัวเลขส่งออกเดือนพ.ค.ในสัปดาห์นี้
นักวิเคราะห์คาดช่วงบ่าย ดัชนีหุ้นไทยยังทรงตัวรอติดตามประเด็นหนี้กรีซต่อ โดยมีแนวรับ 1,505 จุด ส่วนแนวต้าน 1,520 จุด สำหรับหุ้นเด่นบ่ายนี้ ได้แก่ EA,DEMCO, PSL, SF
 
นายศราวุธ เตโชชวลิต ผู้อำนวยการอาวุโส ฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย)  เปิดเผยถึง ดัชนีหุ้นไทยเช้านี้ตลาดหุ้นไทยเช้านี้ปรับตัวลงตามตลาดต่างประเทศ โดยตลาดหุ้นอื่นในภูมิภาคเอเชียอยู่ในแดนลบเกือบทั้งหมด จากการแก้ปัญหาหนี้ของกรีซไม่คืบหน้าในการเจรจากับเจ้าหนี้ เนื่องจากยังไม่สามารถบรรลุข้อตกลงกันได้ 
ส่วนในประเทศก็ให้ติดตามตัวเลขการส่งออกงวดเดือน พ.ค.ที่กระทรวงพาณิชย์จะประกาศในสัปดาห์นี้
แนวโน้มการลงทุนในช่วงบ่ายนี้ คาดตลาดฯคงจะซึมตัวรอติดตามเรื่องของกรีซ พร้อมให้แนวรับ 1,505 จุด ส่วนแนวต้าน 1,520 จุด
 
ด้านบล.ธนชาต ระบุในบทวิเคราะห์ช่วงบ่าย (25 มิ.ย.) ความกังวลการแก้ปัญหาหนี้กรีซที่ยังไม่ได้ข้อยุติกดดัน Sentiment ตลาดรวมส่งผลให้ SET ยังไม่สามารถผ่านแนวต้าน 1,518 จุดขึ้นไปได้ ส่วนปัจจัยภายในประเทศยังมอง Downside Risk จำกัด รวมถึงแรงซื้อจาก Window Dressing ยังเป็นปัจจัยช่วยหนุนตลาดในระยะสั้นด้วย
แนะนำ “ซื้อ” EA และ DEMCO การเข้าซื้อ หุ้น WEH จากผู้ถือหุ้นเดิมในสัดส่วน 62% จะเป็นการเพิ่มกำไร และมูลค่าให้กับ EA ขณะที่ DEMCO ในฐานะที่ถือหุ้น WEH อยู่ 4% จะได้ประโยชน์จากโครงการของ WEH กลับมาเดินหน้าต่อ
 
ขณะที่ บล.เอเอสแอล ระบุในบทวิเคราะห์ช่วงบ่าย (25 มิ.ย.) มองภาครวมตลาดภาคเช้าโดนกดดันจากต่างประเทศจากตัวเลข GDP ของสหรัฐที่หดตัวในไตรมาสแรกและการกลับมากังวลปัญหาหนี้สินของกรีซกันต่อ หลังจากที่ประชุมกลุ่มยูโรยังไม่สามารถตกลงกันได้วานนี้ ส่วนการปรับขึ้นอัตราดอกเบี้ยนโยบายของ FED มีความคืบหน้าล่าสุดว่า  อาจมีการปรับขึ้นอัตราดอกเบี้ยครั้งแรกในเดือนกันยายน ซึ่งจะทำให้เม็ดเงินไหลกลับสู่สหรัฐฯ  คาดว่าส่งผลไม่มากต่อตลาดหุ้นเอเชีย เพราะเงินต่างชาติไหลออกเริ่มตั้งแต่ต้นปีแต่ตลาดยังยืนอยู่ได้ พื้นฐานเศรษฐกิจในเอเชียแข็งแกร่งและมีโอกาสเติบโตในระยะยาว
ทั้งนี้ มองแนวโน้มตลาดภาคบ่าย หากยืน 1,518 ได้ จะเป็นสัญญาณซื้อ เป้า 1,536 โดยหากดัชนีสามารถยืนตัวบนเส้นแนวรับที่ 1,512 ได้อย่างแข็งแกร่ง โดยมี 1,518 เป็นแนวต้าน หากผ่านได้ จะมีเป้าหมายต่อไปที่ 1,536
แนะนำหุ้นที่น่าสนใจภาคบ่าย PSL, SF
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS      มูลค่าการซื้อขาย  861.24 ล้านบาท ปิดที่    5.40 บาท ลดลง  0.75 บาท
AOT      มูลค่าการซื้อขาย  783.97 ล้านบาท ปิดที่  305.00 บาท ราคาไม่เปลี่ยนแปลง
KTB      มูลค่าการซื้อขาย  659.40 ล้านบาท ปิดที่   17.70 บาท ลดลง  0.20 บาท
TASCO    มูลค่าการซื้อขาย  649.75 ล้านบาท ปิดที่   22.20 บาท ราคาไม่เปลี่ยนแปลง
TOP      มูลค่าการซื้อขาย  474.96 ล้านบาท ปิดที่   57.50 บาท เพิ่มขึ้น 1.00 บาท
 
 
ที่มา: สำนักข่าวอินโฟเควสท์